PRILOGA 3 (jedro gradiva):

PREDLOG

(EVA 2022-1911-0012)

|  |
| --- |
| ZAKON  O DOPOLNITVI ZAKONA O VARSTVU PRED NARAVNIMI IN DRUGIMI NESREČAMI |
| I. UVOD |
| 1. OCENA STANJA IN RAZLOGI ZA SPREJEM PREDLOGA ZAKONA |
| Zakon o varstvu pred naravnimi in drugimi nesrečami (Uradni list RS, št. [51/06](http://www.uradni-list.si/1/objava.jsp?sop=2006-01-2182) – uradno prečiščeno besedilo, [97/10](http://www.uradni-list.si/1/objava.jsp?sop=2010-01-5021) in [21/18](http://www.uradni-list.si/1/objava.jsp?sop=2018-01-0887) – ZNOrg) je bil sprejet v letu 1994 in dopolnjen v letih 2006 in 2010. Zakon je uredil sistem varstva pred naravnimi in drugimi nesrečami in določil, da se sistem varstva pred naravnimi in drugimi nesrečami razvija kot enoten in celovit podsistem nacionalne varnosti na območju države. V skladu s pristojnostmi in nalogami ta sistem organizirajo občine ter država. Posamezna področja varstva pred naravnimi in drugimi nesrečami urejajo še področni zakoni kot so Zakon o varstvu pred požarom (Uradni list RS, št. [3/07](http://www.uradni-list.si/1/objava.jsp?sop=2007-01-0102) – uradno prečiščeno besedilo, [9/11](http://www.uradni-list.si/1/objava.jsp?sop=2011-01-0323), [83/12](http://www.uradni-list.si/1/objava.jsp?sop=2012-01-3292), [61/17](http://www.uradni-list.si/1/objava.jsp?sop=2017-01-2914) – GZ in [189/20](http://www.uradni-list.si/1/objava.jsp?sop=2020-01-3287) – ZFRO), Zakon o gasilstvu (Uradni list RS, št. [113/05](http://www.uradni-list.si/1/objava.jsp?sop=2005-01-5006) – uradno prečiščeno besedilo, [23/19](http://www.uradni-list.si/1/objava.jsp?sop=2019-01-1030) in [189/20](http://www.uradni-list.si/1/objava.jsp?sop=2020-01-3287) – ZFRO), Zakon o varstvu pred utopitvami (Uradni list RS, št. [42/07](http://www.uradni-list.si/1/objava.jsp?sop=2007-01-2288) – uradno prečiščeno besedilo in [9/11](http://www.uradni-list.si/1/objava.jsp?sop=2011-01-0324)) in Zakon o Rdečem križu Slovenije (Uradni list RS, št. 7/93 in 79/10). V skladu s spremembami Zakona o varstvu pred naravnimi in drugimi nesrečami so bili v preteklih letih sprejeti ali dopolnjeni vsi podzakonski predpisi, ki urejajo posamezna vprašanja varstva pred naravnimi in drugimi nesrečami. Z Resolucijo o nacionalnem programu varstva pred naravnimi in drugimi nesrečami v letih 2016 do 2022 (Uradni list RS, št. 75/16) se določa tudi razvoj in temeljne naloge varstva pred naravnimi in drugimi nesrečami v srednjeročnem obdobju.  Zakon o varstvu pred naravnimi in drugimi nesrečami določa temeljne naloge sistema varstva pred naravnimi in drugimi nesrečami ter ureja odzivanje in ukrepanje ob vseh vrstah nesreč ne glede na vzrok njihovega nastanka in posledice. Uveljavljanje načela postopnosti pri uporabi sil in sredstev za izvajanje zaščite, reševanja in pomoči ob naravni in drugi nesreči je, glede na kadrovske, materialne in finančne vire, ključno za vzdržnost sistema varstva pred naravnimi in drugimi nesrečami.  Zakon določa tudi sile za zaščito, reševanje in pomoč ob naravnih in drugih nesrečah, ki jih sestavljajo različne poklicne in prostovoljne enote, službe in drugi sestavi. Med poklicnimi reševalnimi službami so najpomembnejši gasilci in nujna medicinska pomoč. Najštevilčnejše in najbolj razvite so reševalne službe, enote in drugi operativni sestavi, ki jih organizirajo nevladne organizacije v skladu z načrti zaščite in reševanja ter merili, ki jih določa zakon. Med njimi so najpomembnejši prostovoljni gasilci, ki delujejo v skoraj vseh občinah in od leta 1994 opravljajo naloge splošne javne reševalne službe.  Na državni ravni so, kot javne službe za zaščito, reševanje in pomoč, poleg gasilske službe organizirane še gorska reševalna služba, jamarska reševalna služba, podvodna reševalna služba ter služba za zaščito in reševanje na morju.  Sile za zaščito, reševanje in pomoč morajo organizirati država, lokalne skupnosti in določene gospodarske družbe, zavodi in druge organizacije, in sicer glede na tveganja v dejavnosti, ki jo opravljajo. Namenjene so za zaščito, reševanje in pomoč ob naravnih ali drugih nesrečah, in sicer za:   * prvo pomoč in nujno medicinsko pomoč, * pomoč ogroženim in prizadetim prebivalcem, * prvo veterinarsko pomoč, * gašenje in reševanje ob požarih, * reševanje iz ruševin ter zemeljskih in snežnih plazov, * reševanje ob poplavah in drugih vremenskih ujmah ter ekoloških in drugih nesrečah na morju, v rekah in jezerih, * reševanje ob nesrečah v prometu, * reševanje ob rudniških nesrečah, * reševanje v gorah, * reševanje v jamah, * reševanje na vodi in iz nje, * varstvo pred neeksplodiranimi ubojnimi sredstvi, * varstvo pred snežnimi plazovi, * izvajanje radiološke, kemijske in biološke zaščite ob uporabi jedrskega, kemičnega ali biološkega orožja in drugih sredstev za množično uničevanje ter ob nesrečah z nevarnimi snovmi, * iskanje pogrešanih oseb ob naravnih in drugih nesrečah, * reševanje ob vojaških in terorističnih napadih ter drugih oblikah množičnega nasilja, * zagotavljanje osnovnih pogojev za življenje.   Glede na način vključevanja in sodelovanja državljanov se sile za zaščito, reševanje in pomoč delijo na prostovoljne, poklicne in dolžnostne. Posamezne enote in službe se lahko organizirajo tudi v kombinaciji poklicnih in prostovoljnih članov.  Prostovoljne enote in reševalne službe so organizirane pri nevladnih, predvsem humanitarnih organizacijah. Prostovoljne reševalne službe se organizirajo po načelu prostovoljnosti kot operativni sestavi društev ali drugih nevladnih nepridobitnih organizacij.  Poklicne enote in službe za zaščito, reševanje in pomoč so samostojne enote oziroma službe, ki delujejo tudi na področju zaščite in reševanja, ko je potrebno.  Dolžnostne enote in službe za zaščito, reševanje in pomoč so organizirane kot enote in službe Civilne zaščite na podlagi državljanske dolžnosti.  Enote, službe in drugi operativni sestavi društev in organizacij opravljajo naloge zaščite, reševanja in pomoči oziroma javno službo, in sicer na podlagi odločitve državnega organa ali pristojnega organa lokalne skupnosti. V večini primerov gre za brezplačno in prostovoljno opravljanje nalog, ki so v javnem interesu in so posebnega pomena za varnost državljanov.  Prostovoljna gasilska društva in njihove zveze, postaje gorske reševalne službe in njihova zveza, jamarska društva in njihova zveza, potapljaška društva in njihova zveza, kinološka društva in njihova zveza, društva vodnikov reševalnih psov in njihova zveza, taborniška in skavtska društva in njihove zveze, Rdeči križ Slovenije in območna združenja, radioamaterska društva in njihova zveza, Planinska zveza Slovenije in določena planinska društva, Združenje slovenskih poklicnih gasilcev, opravljajo humanitarno dejavnost in delujejo v javnem interesu. Status delovanja v javnem interesu za ostale nevladne organizacije, ki opravljajo določene naloge zaščite, reševanja in pomoči v skladu z načrti zaščite in reševanja, ugotavlja Uprava Republike Slovenije za zaščito in reševanje.  Sistem varstva pred naravnimi in drugimi nesrečami v Republiki Sloveniji v veliki meri sloni na prostovoljni vključenosti državljanov v izvajanje nalog zaščite, reševanja in pomoči. Povezanost in sodelovanje poklicnih, prostovoljnih in dolžnostnih sil za zaščito, reševanje in pomoč je pomembna značilnost in prednost slovenskega sistema. Reševalna dejavnost kot gospodarska dejavnost, v Sloveniji pravno ni možna.  Prostovoljstvo v Sloveniji ima dolgo, bogato tradicijo in z nesebičnim delovanjem posameznikov prispeva k razvijanju vrednot solidarnosti in medsebojnega povezovanja. Organizirano in kakovostno prostovoljstvo se lahko hitro in učinkovito odziva na potrebe okolja ter učinkovito odpravo posledic naravnih in drugih nesreč tako v lokalni skupnosti kot na nacionalni ravni. Pomembna prednost prostovoljstva je v povezovanju različnih generacij, prenosu izkušenj in znanj.  Državljani, ki prostovoljno in nepoklicno opravljajo naloge zaščite, reševanja in pomoči, imajo enake pravice in dolžnosti, kot jih imajo pripadniki Civilne zaščite. Zakon o varstvu pred naravnimi in drugimi nesrečami tako v 21. členu določa in pravno ureja status prostovoljnih reševalcev oziroma prostovoljcev na področju zaščite, reševanja in pomoči, kar je pomembno predvsem zaradi odsotnosti z dela ob izvajanju nalog zaščite, reševanja in pomoči oziroma intervencijah.  Prostovoljcu med opravljanjem nalog zaščite, reševanja in pomoči vključno z usposabljanjem in izvrševanjem materialne dolžnosti, pripada nadomestilo plače oziroma izgubljenega zaslužka za čas odsotnosti z dela zaradi opravljanja teh dolžnosti in povračilo stroškov. Med nadomestila se šteje nadomestilo plače, nadomestilo štipendije, nadomestilo pokojnine, nadomestilo za primer brezposelnosti, nadomestilo izgubljenega zaslužka (samostojno opravljanje dejavnosti) in denarno nadomestilo (prostovoljec brez dohodka). Povračilo stroškov obsega povračilo potnih stroškov, povračilo stroškov za prehrano in povračilo stroškov za prenočišče.  Delodajalec lahko, poleg nadomestila plače in pripadajočih prispevkov ter davkov, od pristojnega državnega organa oziroma organa lokalne skupnosti, ki je državljana, ki prostovoljno sodeluje pri opravljanju nalog zaščite, reševanja in pomoči, pozval k opravljanju teh nalog, zahteva tudi povračilo izpada dohodka v višini 20 odstotkov nadomestila plače, vključno s pripadajočimi prispevki in davki. Urejena je tudi bolniška odsotnost delavca zaradi poškodbe, ki jo je dobil pri opravljanju nalog zaščite in reševanja.  Nadomestilo plače in povračilo stroškov med opravljanjem nalog zaščite, reševanja in pomoči je urejeno z Zakonom o varstvu pred naravnimi in drugimi nesrečami (27. člen), Zakonom o gasilstvu (25. člen) in Uredbo o nadomestilu plače in povračilih stroškov med opravljanjem nalog zaščite, reševanja in pomoči (Uradni list RS, št. 48/99, 113/07, 13/11 in 20/13).  Država prostovoljcem zagotavlja tudi razmere za varno in uspešno opravljanje nalog, zato sofinancira njihovo delovanje s plačevanjem dela stroškov, glede na ocenjene in dogovorjene potrebe po aktiviranju ob nesrečah. Gre za stroške usposabljanja, opremljanja, obveznega zdravstvenega in nezgodnega zavarovanja, zdravniških pregledov ter plačila obveznosti do delodajalcev.  Država skrbi za aktiviranje in delovanje enot, služb in drugih operativnih sestavov prostovoljnih društev in drugih organizacij na področju zaščite, reševanja in pomoči ter tudi za sofinanciranje prostovoljnih sil. Osnova za sofinanciranje so dogovorjena merila za organiziranje, usposabljanje in opremljanje enot prostovoljcev.  Uprava Republike Slovenije za zaščito in reševanje ima s temi organizacijami sklenjene pogodbe, v katerih so dogovorjene obveznosti prostovoljnih organizacij (urjenje, pripravljenost, opremljanje, interveniranje itn.) in države, in sicer plačevanje sorazmernega deleža stroškov za njihovo delovanje. Finančna sredstva se zagotavljajo iz državnega proračuna, znesek pa je določen z letnimi aneksi k pogodbam.  Prizadevanja države so usmerjena v ustreznejšo ureditev statusa prostovoljnih reševalcev, in sicer :   * ustrezno stimuliranje delodajalcev, ki zaposlujejo prostovoljne reševalce, še posebej na zavarovalniškem, socialnem, davčnem in drugih področjih, * izvajanje ukrepov za ohranjanje delovnih mest, * stimuliranje prostovoljnega dela z različnimi nadomestili, nagradami, zavarovanji in drugimi oblikami * drugo.   Državni zbor je tako 11. marca 2022 sprejel novelo Zakona o dohodnini (ZDoh-2Z), ki med drugim prinaša dodatno splošno davčno olajšavo v višini 1.500 EUR za prostovoljce, ki nepoklicno opravljajo naloge zaščite, reševanja in pomoči nepretrgoma najmanj deset let in jih upravni organ, pristojen za zaščito, reševanje in pomoč, vodi v evidenci.  Ob velikih in obsežnih naravnih in drugih nesrečah je sistem varstva pred naravnimi in drugimi nesrečami prav zaradi dejstva, da temelji na prostovoljstvu, vedno na preizkušnji. Predvsem je to vezano na odsotnost prostovoljcev iz dela, kar nedvomno vpliva na delovne procese v podjetjih. Zakon o varstvu pred naravnimi in drugimi nesrečami sicer prepoveduje odpuščanje, premeščanje ali oškodovanje delavcev zaradi opravljanja nalog zaščite, reševanja in pomoči (27. člen), a ta bojazen ostaja.  Prostovoljno opravljanje nalog zaščite, reševanja in pomoči je v večini primerov sicer način življenja teh prostovoljcev, pa vendar v izjemnih primerih, kot so npr. aktualni obsežni in dalj časa trajajoči požari na Krasu ali epidemija nevarne bolezni COVID-19 v letih 2020-2022 in pred leti migracije, neposredno vplivajo tudi na osebne okoliščine ter življenje posameznika in njegove družine.  V vseh navedenih in posameznih drugih preteklih primerih je bil zaradi obsega, nastalih okoliščin in resnosti situacije aktiviran državni načrt zaščite in reševanja, kar omogoča aktiviranje sil za zaščito, reševanje in pomoč, skladno z načelom postopnosti. Stroške intervencije s tem prevzame država.  Prostovoljne organizacije prek enot, služb in drugih operativnih sestavov izvajajo pomembne in pogosto ključne naloge zaščite, reševanja in pomoči oziroma javno službo 24/7. Organizacije skrbijo za organiziranje enot oziroma služb skladno z merili, vključno z opremljanjem z osebno in skupno opremo ter usposabljanjem pripadnikov. Prostovoljske organizacije oziroma enote so praviloma namenjene za izvajanje nalog na določenem ožjem območju delovanja (naselje ali več naselij, občina ali več občin, regija) in zato tudi organizirane in opremljene za opravljanje nalog na tem območju in predvidne naloge. V primerih večjih nesreč, kot so potresi, poplave, žled, požari v naravi, večje nesreče v gorah in jamah, množične nesreče v prometu, prihaja do primerov, da obstoječe enote ne zmorejo obvladati nesreče oziroma posledic nesreče, zato se po odločitvi poveljnika Civilne zaščite Republike Slovenije lahko aktivira državni načrt zaščite in reševanja. Prav tako lahko poveljnik Civilne zaščite Republike Slovenije v določenih nesrečah na predlog vodje intervencije, odobri aktiviranje enot oziroma služb iz drugih območij. Ko so enote aktivirane za pomoč pri posredovanje na drugih območjih, morajo najprej prilagoditi delovanje na svojem območju, poleg tega pa organizirati enote za pomoč. Pri organiziranju enot za pomoč morajo prostovoljne organizacije zagotoviti dodatno ali specifično opremo za posredovanje, v določenih primerih tudi izvesti dodatna usposabljanja, da lahko uspešno in strokovno nudijo pomoč. Pred samo napotitvijo se morajo enote pripraviti tako organizacijski kot logistično vključno z zagotavljanjem samozadostnosti z gorivi in hrano ter pijačo za prvih nekaj ur intervencije oziroma nudenja pomoči. Vse te dodane naloge zahtevajo dodatna finančna sredstva, ki jih enote praviloma nimajo, saj so financirana predvsem za delovanje na svojem območju.  Glede donacij je v Zakonu o davku od dohodkov pravnih oseb (Uradni list RS, št. 117/06, 56/08, 76/08, 5/09, 96/09, 110/09 – ZDavP-2B, 43/10, 59/11, 24/12, 30/12, 94/12, 81/13, 50/14, 23/15, 82/15, 68/16, 69/17, 79/18, 66/19 in 172/21; v nadaljevanju: ZDDPO-2) in Zakona o dohodnini (Uradni list RS, št. 13/11 – uradno prečiščeno besedilo, 9/12 – odl. US, 24/12, 30/12, 40/12 – ZUJF, 75/12, 94/12, 52/13 – odl. US, 96/13, 29/14 – odl. US, 50/14, 23/15, 55/15, 63/16, 69/17, 21/19, 28/19, 66/19 in 39/22; v nadaljevanju: ZDoh-2) je določena davčna olajšava za donacije. Uveljavljajo jo lahko donatorji - zavezanci po ZDDPO-2 in zavezanci, ki opravljajo dejavnost, po ZDoh-2. Ti zavezanci lahko uveljavljajo zmanjšanje davčne osnove za znesek izplačil v denarju in v naravi za humanitarne, invalidske, socialno varstvene, dobrodelne, znanstvene, vzgojno izobraževalne, zdravstvene, športne, kulturne, ekološke, religiozne in splošno koristne namene, in sicer le za takšna izplačila rezidentom Slovenije in rezidentom države članice EU, ki (če) so po posebnih predpisih ustanovljeni za opravljanje navedenih dejavnosti, kot nepridobitnih dejavnosti, do zneska, ki ustreza 1% obdavčenega prihodka davčnega obdobja zavezanca, vendar največ do višine davčne osnove davčnega obdobja. Naloge zaščite, reševanja in pomoči po predlogu zakona se uvrščajo med predtem naštete namene (humanitarni, splošnokoristni). Tudi društva in nevladne organizacije se uvrščajo med kvalificirane prejemnike, da se olajšava lahko uveljavlja (ustanovljeni za opravljanje t.i. nepridobitnih dejavnosti).  Določena pa je še dodatna olajšava, in sicer našteti zavezanci lahko uveljavljajo, poleg zmanjšanja davčne osnove, kot je bilo prej opisano (torej v višini 1% obdavčenih prihodkov) še olajšavo do zneska, ki ustreza 0,2 % obdavčenega prihodka davčnega obdobja zavezanca, za znesek izplačil v denarju in v naravi za takšna izplačila prostovoljnim društvom, ustanovljenim za varstvo pred naravnimi in drugimi nesrečami, ki delujejo v javnem interesu za te namene, in sicer le za takšna izplačila rezidentom Slovenije in EU, ki (če) so po posebnih predpisih ustanovljeni za opravljanje navedenih dejavnosti, kot nepridobitnih dejavnosti, vendar največ do višine davčne osnove davčnega obdobja.  Povezano z donacijami je relevantna tudi davčna obravnava donacij in tudi t.i. javnih sredstev (sredstva za izvajanje javne službe iz javnofinančnih virov, namenska javna sredstva) pri prejemnikih, zavezancih, ki so ustanovljeni za nepridobitne namene, po ZDDPO-2. Ker gre za specifična t.i. nepridobitna plačila, se pri prejemniku – nepridobitni organizaciji, izvzemajo iz davčne osnove, torej takšni dohodki/prihodki niso obdavčeni. Podlaga za takšno obravnavo so 9. in 27. člen ZDDPO-2 in 3. člen Pravilnika o opredelitvi pridobitne in nepridobitne dejavnosti (Uradni list RS, št. 109/07, 68/09 in 137/21).  Republika Slovenija se je v mesecu juliju 2022 na območju Goriškega Krasa soočila z največjim požarom v naravnem okolju v obdobju njene samostojnosti. V ekstremnih vremenskih razmerah (vročina, veter) je v intervenciji sodelovalo več kot 11000 prostovoljnih gasilcev in pripadnikov drugih sil zaščite reševanja in pomoči. Izkušnje iz navedene intervencije narekujejo, da se na zakonski ravni interventno v celoti uredijo vprašanja glede povračila stroškov intervencij društvom in nevladnim organizacijam, ki sodelujejo na intervencijah ob aktiviranju državnega načrta zaščite in reševanja ali odločitve poveljnika Civilne zaščite Republike Slovenije. Prav tako je treba omogočiti, da se društvom in nevladnim organizacijam , ki predstavljajo jedro sistema zaščite, reševanja in pomoči, zaradi sodelovanja v najobsežnejših in najzahtevnejših intervencijah ob aktiviranju državnega načrta zaščite in reševanja ali odločitve poveljnika Civilne zaščite Republike Slovenije omogoči dodatno financiranje za njihovo dodatno opremljenost in izboljšanje delovanja. |
| 2. CILJI, NAČELA IN POGLAVITNE REŠITVE PREDLOGA ZAKONA |
| 2.1 Cilji |
| Temeljni cilj predloga zakona je, da se za vse reševalne sestave uredi povračilo stroškov s strani države v primerih, ko sodelujejo na intervenciji na podlagi aktiviranja državnega načrta zaščite in reševanja oziroma na podlagi odločitve poveljnika Civilne zaščite Republike Slovenije in da se na podlagi sodelovanja v navedenih intervencijah v izjemnih primerih omogoči dodatno financiranje društev in nevladnih organizacij oziroma javnih služb, ki so bili vključeni v intervencijo s ciljem, da se zagotovi dodatna opremljenost in izboljšanje njihovega delovanja.  Cilj predloga zakona je tudi, da do ureditve v zakonu, ki ureja obdavčitev dohodkov pravnih oseb ter zakona o dohodnini, za prostovoljna društva po prvi alineji drugega odstavka 59. člena Zakona o davku od dohodkov pravnih oseb (Uradni list RS, št. 117/06, 56/08, 76/08, 5/09, 96/09, 110/09 – ZDavP-2B, 43/10, 59/11, 24/12, 30/12, 94/12, 81/13, 50/14, 23/15, 82/15, 68/16, 69/17, 79/18, 66/19 in 172/21) za namene uveljavljanja zmanjšanja davčne osnove po tej alineji, štejejo tudi druge nevladne organizacije. |
| 2.2 Načela |
| Predlog zakona v celoti upošteva načela, ki jih je uveljavil Zakon o varstvu pred naravnimi in drugimi nesrečami v letu 2006 (Uradni list, št. 52/06).  Načela v predlogu zakona niso izrecno urejena, pač pa se predlog zakona sklicuje na načelo postopnosti pri uporabi sil in sredstev: ob naravni ali drugi nesreči, ko zaradi velikega obsega nesreče oziroma ogroženosti, sile in sredstva lokalne skupnosti niso zadostna ali niso zagotovljena med sosednjimi lokalnimi skupnostmi, država zagotavlja uporabo sil in sredstev iz širšega območja. |
| * 1. Poglavitne rešitve |
| Z zakonom se ureja povračilo stroškov v primerih, ko društva in druge nevladne organizacije, ki opravlja naloge zaščite, reševanja in pomoči oziroma javno službo, sodelujejo na intervencijah na podlagi državnega načrta zaščite in reševanja oziroma na podlagi odločitve poveljnika Civilne zaščite Republike Slovenije. Stroški se v teh primerih se krijejo iz proračuna Republike Slovenije.  Vlada lahko na podlagi poročila o intervenciji in glede na vrsto nesreče upoštevajoč zlasti obseg nesreče, obseg vključenosti sil zaščite reševanja in pomoči, trajanje intervencije, zahtevnost intervencije in pogoje, v katerih je potekala intervencija, najkasneje v dveh mesecih od seznanitve s poročilom o intervenciji, določi, da se društvom in drugim nevladnim organizacijam, ki so sodelovale pri intervenciji na podlagi aktiviranega državnega načrta zaščite in reševanja oziroma na podlagi odločitve poveljnika Civilne zaščite Republike Slovenije nameni finančna sredstva za dodatno opremljenost in izboljšanje delovanja v odstotku od zadnje objavljene povprečne mesečne bruto plače v Republiki Sloveniji na prostovoljca, ki je sodeloval pri tej intervenciji, dnevno, in sicer do 3% povprečne plače za opravljanje dela do 8 ur in do 5% povprečne plače za opravljanje dela nad 8 ur. Višina zneska oziroma odstotka se določi glede na vrsto nesreče upoštevajoč zlasti obseg nesreče, obseg vključenosti sil zaščite reševanja in pomoči, trajanje intervencije, zahtevnost intervencije in pogoje, v katerih je potekala intervencija ter skladno s proračunskimi možnostmi  Dodatna namenska finančna sredstva nevladnim organizacijam na področju zaščite, reševanja in pomoči bodo nadgradila pripravljenost na podobne nesreče ter pozitivno vplivala in izboljšala sistem varstva pred naravnimi in drugimi nesrečami. Predlog zakona zato predstavlja tudi prispevek k uresničevanju Resolucije o nacionalnem programu varstva pred naravnimi in drugimi nesrečami v letih 2016-2022, ki med temeljnimi cilji določa tudi:   * nadaljevanje ukrepov in aktivnosti za izboljšanje splošne pripravljenosti na naravne in druge nesreče, ki jih povzročajo sodobni viri ogrožanja, podnebne spremembe ter skrajševanje odzivnih časov tudi s posodobitvijo osebne in skupinske zaščitne reševalne opreme vseh reševalnih služb, vključno s posodobitvijo voznega parka s postopni nakupom namenskih vozil za posamezne reševalne sestave; * izboljšanje priprav na požare v naravnem okolju, za ukrepanje ob izbruhih nevarnih rastlinskih bolezni in škodljivcev, ob nenadnem onesnaženju morja in nenadnem velikem onesnaženju površinskih voda v povodjih, ob poplavah ter ob množičnih prometnih nesrečah in nesrečah v avtocestnih predorih ter ob vremenskih ujmah, posodabljanje gasilske zaščitne in reševalne opreme ter izenačevanje opremljenosti gasilskih in drugih reševalnih služb v občinah s slabšimi materialnimi možnostmi.   Ureja se tudi, da do ureditve v zakonu, ki ureja obdavčitev dohodkov pravnih oseb ter zakona o dohodnini, za prostovoljna društva po prvi alineji drugega odstavka 59. člena Zakona o davku od dohodkov pravnih oseb (Uradni list RS, št. 117/06, 56/08, 76/08, 5/09, 96/09, 110/09 – ZDavP-2B, 43/10, 59/11, 24/12, 30/12, 94/12, 81/13, 50/14, 23/15, 82/15, 68/16, 69/17, 79/18, 66/19 in 172/21) za namene uveljavljanja zmanjšanja davčne osnove po tej alineji, štejejo tudi druge nevladne organizacije. |
| 3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA |
| Višina potrebnih sredstev je odvisna od obsega angažiranja prostovoljcev vključenih v društva in druge nevladne organizacije, ki bi sodelovale pri intervenciji na podlagi državnega načrta zaščite in reševanja oziroma na podlagi odločitve poveljnika Civilne zaščite Republike in jih ni mogoče vnaprej predvideti. Uveljavitev zakona bo povzročila dodatne zahtevke iz državnega proračuna, ki so vezani na odstotek zadnje objavljene povprečne mesečne bruto plače v Republiki Sloveniji (v nadaljevanju: povprečna plača). Povprečna plača za tromesečje znaša 1.999,78 EUR. Primeroma bi višina sredstev za posamezno organizacijo s 100 prostovoljci, ki so na intervenciji sodelovali do 8 ur na dan znašala 5.999,34 EUR ali 9,998,90 EUR, če so na intervenciji sodelovali več kot 8 ur na dan. Primeroma bi bilo za gašenje požara v naravnem okolju na območju Goriškega Krasa treba zagotoviti sredstva v višini okoli 1.500.000,00 EUR.  Zakon bo imel pozitiven vpliv na druga finančna sredstva, in sicer na finančna sredstva občin, ki jim sedaj v primeru aktivacije državnega načrta ali v primeru odločitve poveljnika Civilne zaščite ne bo treba kriti stroškov intervencije, prav tako pa bo lahko vlada dodelila društvom in nevladnim organizacijam, ki so sodelovale pri takšni intervenciji, dodatna sredstva za dodatno opremljenost in izboljšanje delovanja. |
| 4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET |
| Sredstva za leto 2022 bodo zagotovljena z rebalansom državnega proračuna za leto 2022, za leto 2023 pa s spremembo sprejetega proračuna. |
| 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE |
| **5. 1 Prilagojenost/usklajenost predlagane ureditve s pravnim redom Evropske unije**  Predlog zakona ni predmet usklajevanja s pravnim redom Evropske unije.  **5.2 Prikaz ureditve v državah članicah EU**  **Republika Avstrija**  V Republiki Avstriji nevladne organizacije na področju zaščite, reševanja in pomoči financirajo lokalne skupnosti, poleg tega jim za določene investicije (zaščitna in reševalna oprema) sredstva skozi namenske programe zagotavlja tudi država.  Prostovoljci ne prejemajo nadomestil za njihovo delo na intervenciji, prav tako tudi delodajalci ne prejemajo nadomestil za krajši čas odsotnosti zaposlenih. Prostovoljni gasilci za kratkotrajne intervencije delodajalca zapustijo (nekaj ur, do cca 2 dni) in se potem vrnejo na delo. Ob nudenju pomoči med žledom leta 2014 so se ekipe avstrijskih gasilcev dejansko menjale na nekaj dni, enako tudi med nudenjem pomoči pri gašenju požarov v Severni Makedoniji leta 2021.  Prostovoljni gasilci za sodelovanje na intervenciji dobijo povrnjene potne stroške in stroške prehrane ter prenočišča. Nagrajevanja prostovoljcev za izvajanje nalog zaščite, reševanja in pomoči ni. Lokalne skupnosti krijejo operativne stroške, npr. popravila, za kar imajo več finančnih virov. V primeru nudenja pomoči drugim državam navedene stroške prevzame država.  **Republika Hrvaška**  V Republiki Hrvaški imajo, skladno z Zakonom o sistemu civilne zaščite (Narodne novine, št. 82/15, 118/18, 31/20 in 20/21), obvezniki civilne zaščite pravico do nadomestila plače, povračila potnih stroškov, zavarovanja, dnevnice in drugih nadomestil. Nadomestila plače in povračila stroškov pri opravljanju nalog so na Hrvaškem urejena primerljivo s Slovenijo.  Obvezniki civilne zaščite so hrvaški državljani, državljani Evropskega gospodarskega prostora in državljani tretjih držav, ki jim je bil priznan status tujca s stalnim prebivališčem v Republiki Hrvaški in osebe brez državljanstva z urejenim statusom v Republiki Hrvaški, stari od 18 do 65 let.  Sistem civilne zaščite se financira iz državnega proračuna, proračunov lokalne in pokrajinske samouprave, drugih virov in donacij. Iz državnega proračuna zagotavljajo sredstva za:  - razvoj in opremljanje sistema civilne zaščite na državni ravni,  - izvajanje ukrepov in aktivnosti v sistemu civilne zaščite na državni ravni,  - zagotavljanje pomoči in prejemanje pomoči drugih držav v skladu z obveznostmi Republike Hrvaške po mednarodnih pogodbah,  - drugi stroški v sistemu civilne zaščite na državni ravni v skladu z določbami zakona in predpisi, sprejetimi za izvajanje zakona.  V primeru, da so ob naravni ali drugi nesreči vpoklicani prostovoljni gasilci, za čas vpoklica postanejo pripadniki civilne zaščite in jim pripadajo zgoraj navedene pravice.  Skladno z Zakonom o gasilstvu lahko prostovoljna gasilska društva prejemajo donacije s strani pravnih oseb, njihovi člani pa so lahko nominirani za posebno nagrado, ki jo podeljuje lokalna skupnost.  **Republika Francija**  Republika Francija na področju gasilstva ne pozna klasičnega brezplačnega prostovoljstva, kot ga poznamo v Sloveniji. V Republiki Franciji pripada prostovoljnemu gasilcu plačilo za njegovo delo v okviru departmajske gasilske organizacije. Plačilo ureja »Odredba z dne 9. 6. 2021 o določitvi višine osnovne urne postavke za prostovoljne gasilce« (JORF n° 0138 du 16 juin 2021). Plačilo se izračuna glede na vrsto naloge, čas opravljanja dela ter glede na čin prostovoljnega gasilca. Osnovna tarifa znaša dobrih 8 EUR na uro, tarifa za višje gasilce pa dobrih 12 EUR na uro opravljenega prostovoljnega dela. Tarifa se poveča za nočno ter za nedeljsko ali praznično delo oziroma zmanjša za stanje pripravljenosti na lokaciji gasilske organizacije. Prostovoljnemu gasilcu prav tako pripada letno izplačilo (1x letno) po doseženem 55. letu starosti, letno izplačilo se izračuna glede na število let opravljanja prostovoljnih gasilskih nalog. Za opravljanje prostovoljnega dela v obdobju 20 do 24 let znaša letno izplačilo 450 EUR, za 35 let in več pa 1.800 EUR.  Za plačila je odgovorna matična departmajska gasilska služba, kjer prostovoljni gasilec opravlja svoje delo. V primeru zagotavljanja pomoči izven svojega departmaja, prevzame stroške izplačil prostovoljnim gasilcem država. Država prav tako prevzame logistične in materialne stroške zagotavljanja pomoči izven matičnega departmaja.  Udeležbo prostovoljnega gasilca na intervenciji v njegovem delovnem času je možna na podlagi pisnega dogovora, ki ga skleneta prostovoljni gasilec in delodajalec. Delodajalcu se povrne stroški plače za čas odsotnosti prostovoljnega gasilca.  **5.3 Prikaz ureditve v drugih pravnih sistemih**  Ureditev, ki jo upošteva predlog zakona ni predmet urejanja v drugih pravnih sistemih.  **5.4 Prikaz prilagojenosti predlagane ureditve pravu Evropske unije**  Predlog zakona nima povezave z vsebinskimi določili pravnega reda EU. |
| 6. PRESOJA POSLEDIC, KI JIH BO IMEL SPREJEM ZAKONA  **6.1 Presoja administrativnih posledic**  **a) v postopkih oziroma poslovanju javne uprave ali pravosodnih organov:**  Predlog zakona ne bo imel posledic na področju poslovanja javne uprave ali pravosodnih organov.  **b) pri obveznostih strank do javne uprave ali pravosodnih organov:**  Predlog zakona ne bo imel posledic pri obveznostih strank do javne uprave ali pravosodnih organov.  **6.2 Presoja posledic za okolje, vključno s prostorskimi in varstvenimi vidiki, in sicer za:**  Predlog zakona ne bo imel posledic za okolje.  **6.3 Presoja posledic za gospodarstvo, in sicer za:**  Predlog zakona ne bo imel posledic za gospodarstvo.  **6.4 Presoja posledic za socialno področje, in sicer za:**  Predlog zakona nima posledic na socialno področje.  **6.5 Presoja posledic za dokumente razvojnega načrtovanja, in sicer za:**  Predlog zakona nima posledic za dokumente razvojnega načrtovanja.  **6.6 Presoja posledic za druga področja**  Predlog zakona ne bo imel posledice na drugih področjih.  **6.7 Izvajanje sprejetega predpisa:**   1. Predstavitev sprejetega zakona:   Zakon začne veljati naslednji dan po objavi v Uradnem listu Republike Slovenije.  Ministrstvo za obrambo in Uprava Republike Slovenije za zaščito in reševanje bosta zakon predstavila na spletnih straneh.   1. Spremljanje izvajanja sprejetega predpisa:   Ministrstvo za obrambo bo spremljalo izvajanje zakona in podzakonskih predpisov v skladu s svojimi pristojnostmi.  **6.8 Druge pomembne okoliščine v zvezi z vprašanji, ki jih ureja predlog zakona**  Poleg navedb v obrazložitvah ni drugih pomembnih okoliščin. |
| 7. PRIKAZ SODELOVANJA JAVNOSTI PRI PRIPRAVI PREDLOGA ZAKONA  Gradivo je bilo objavljeno na spletni strani Ministrstva za obrambo dne xxx.  Prav tako je bilo gradivo posredovano v pregled in mnenje strokovni in zainteresirani javnosti, in sicer  **Bistvena mnenja, predloge in pripombe javnosti:**  V fazi javne obravnave smo prejeli naslednje pripombe xxx, ki smo jih upoštevali.  **Bistvena mnenja, predloge in pripombe javnosti, ki niso bili upoštevani, in razlogi za neupoštevanje:**  /  **8.** **Podatek o zunanjem strokovnjaku oziroma pravni osebi, ki je sodelovala pri pripravi predloga zakona, in znesku plačila za ta namen:**  Pri pripravi predloga zakona ni sodeloval zunanji strokovnjak.  9. Navedba, kateri predstavniki predlagatelja bodo sodelovali pri delu državnega zbora in delovnih teles   * Marjan Šarec, minister za obrambo * dr. Damir Črnčec, državni sekretar na Ministrstvu za obrambo * Rudi Medved, državni sekretar na Ministrstvu za obrambo, * Darko But, generalni direktor Uprave Republike Slovenije za zaščito in reševanje, * Srečko Šestan, poveljnik Civilne zaščite Republike Slovenije * Igor Nered, sekretar v Kabinetu ministra za obrambo. |
|  |
|  |

|  |
| --- |
|  |
| II. BESEDILO ČLENOV  **Zakon o dopolnitvi**  **Zakona o varstvu pred naravnimi in drugimi nesrečami**   1. člen   V Zakonu o varstvu pred naravnimi in drugimi nesrečami (Uradni list RS, št. 51/06 – uradno prečiščeno besedilo, 97/10 in 21/18 – ZNOrg) se za 116. členom doda nov, 116.a člen, ki se glasi:  »116.a člen  (stroški izvajanja nalog zaščite reševanja in pomoči na podlagi državnega načrta)  (1) Stroški društva in druge nevladne organizacije, ki opravlja naloge zaščite, reševanja in pomoči oziroma javno službo, nastali med intervencijo, ki je bila izvršena na podlagi državnega načrta zaščite in reševanja oziroma na podlagi odločitve poveljnika Civilne zaščite Republike Slovenije, se krijejo iz proračuna Republike Slovenije.  (2) Če vlada na podlagi poročila o intervenciji ugotovi, da obstaja potreba po dodatni opremljenosti oziroma izboljšanju delovanja društev in drugih nevladnih organizacij oziroma javnih služb, ki opravljajo naloge zaščite, reševanja in pomoči, v dveh mesecih od seznanitve s poročilom o intervenciji, določi obseg sredstev za dodatno opremljenost oziroma izboljšanje delovanja društev in drugih nevladnih organizacij oziroma javnih služb, ki so sodelovale pri intervenciji.  (3) Sredstva iz prejšnjega odstavka se zagotovijo glede na obseg potreb, ugotovljen v poročilu o intervenciji in glede na vrsto nesreče upoštevajoč zlasti obseg nesreče, obseg vključenosti sil zaščite reševanja in pomoči, trajanje intervencije, zahtevnost intervencije in pogoje, v katerih je potekala intervencija ter skladno s proračunskimi možnostmi, in sicer za vsak dan sodelovanja na intervenciji v višini do 3% zadnje objavljene povprečne mesečne bruto plače v Republiki Sloveniji za prostovoljca, ki je sodeloval na intervenciji do 8 ur v posameznem dnevu, in za vsak dan sodelovanja na intervenciji do 5% zadnje objavljene povprečne mesečne bruto plače v Republiki Sloveniji za prostovoljca, ki je sodeloval na intervenciji nad 8 ur v posameznem dnevu.«.  PREHODNE IN KONČNA DOLOČBA   1. člen   (razmerje do 43. člena Zakona o gasilstvu)  V primerih, ko je intervencija izvršena na podlagi državnega načrta zaščite in reševanja oziroma na podlagi odločitve poveljnika Civilne zaščite Republike Slovenije, se določba petega odstavka 43. člena Zakona o gasilstvu (Uradni list RS, št. 113/05 – uradno prečiščeno besedilo, 23/19, 189/20 – ZFRO in 39/22) ne uporablja.   1. člen   (izplačila finančnih sredstev za nazaj)  Do izplačila finančnih sredstev iz prvega in drugega odstavka novega 116.a člena so upravičena društva in nevladne organizacije oziroma javne službe, katerih prostovoljci so sodelovali pri intervencijah iz prvega odstavka novega, 116.a člena od 1. julija 2022 dalje.   1. člen   (zmanjšanje davčne osnove)  Za prostovoljna društva po prvi alineji drugega odstavka 59. člena Zakona o davku od dohodkov pravnih oseb (Uradni list RS, št. 117/06, 56/08, 76/08, 5/09, 96/09, 110/09 – ZDavP-2B, 43/10, 59/11, 24/12, 30/12, 94/12, 81/13, 50/14, 23/15, 82/15, 68/16, 69/17, 79/18, 66/19 in 172/21) za namene uveljavljanja zmanjšanja davčne osnove po tej alineji, štejejo tudi druge nevladne organizacije na področju zaščite, reševanja in pomoči.   1. člen   (začetek veljavnosti)  Ta zakon začne veljati naslednji dan po objavi v Uradnem listu Republike Slovenije. |

|  |
| --- |
| III. OBRAZLOŽITEV |
| **K 1. členu**  Prostovoljne organizacije prek enot, služb in drugih operativnih sestavov izvajajo pomembne in pogosto ključne naloge zaščite, reševanja in pomoči oziroma javno službo 24/7. Organizacije skrbijo za organiziranje enot oziroma služb skladno z merili, vključno  z opremljanjem z osebno in skupno opremo ter usposabljanjem pripadnikov. Prostovoljske organizacije oziroma enote so praviloma namenjene za izvajanje nalog na določenem ožjem območju delovanja (naselje ali več naselij, občina ali več občin, regija) in zato tudi organizirane in opremljene za opravljanje nalog na tem območju in predvidne naloge. V primerih večjih nesreč, kot so potresi, poplave, žled, požari v naravi,  večje nesreče v gorah in jamah, množične nesreče v prometu, prihaja do primerov, da obstoječe enote ne zmorejo obvladati nesreče oziroma posledic nesreče, zato se po odločitvi poveljnika Civilne zaščite Republike Slovenije lahko aktivira državni načrt zaščite in reševanja. Prav tako lahko poveljnik Civilne zaščite Republike Slovenije v določenih nesrečah na predlog vodje intervencije, odobri aktiviranje enot oziroma služb iz drugih območij. Ko so enote aktivirane za pomoč pri posredovanje na drugih območjih, morajo najprej prilagoditi delovanje na svojem območju, poleg tega pa organizirati enote za pomoč. Pri organiziranju enot za pomoč morajo prostovoljne organizacije  zagotoviti dodatno ali specifično opremo za posredovanje, v določenih  primerih tudi izvesti dodatna usposabljanja, da lahko uspešno in strokovno nudijo pomoč. Pred samo napotitvijo se morajo enote pripraviti tako organizacijski kot logistično vključno z zagotavljanjem samozadostnosti z gorivi in hrano ter pijačo za prvih nekaj ur intervencije oziroma nudenja pomoči. Vse te dodane naloge zahtevajo dodatna finančna sredstva, ki jih enote praviloma nimajo, saj so financirana predvsem za delovanje na svojem območju.  Ob naravnih in drugih nesrečah, ki po svojem obsegu ali zaradi pričakovanih posledic presegajo kadrovske in materialne zmogljivosti lokalnih sil za zaščito, reševanje in pomoč, se skladno z načelom postopnosti pri uporabi sil in sredstev v intervencijo vključijo najprej sosednje in nato druge sile za zaščito, reševanje in pomoč v državi. Vključevanje teh sil se izvaja na podlagi aktiviranja državnega načrta zaščite in reševanja za posamezno vrsto nesreče, ali pa na podlagi odločitve poveljnika Civilne zaščite Republike Slovenije. Ker angažiranje sil za zaščito, reševanje in pomoč v takšnih primerih presega njihovo krajevno pristojnost prvi odstavek člena določa, da stroške v tem primeru za navedene sestave ne krije ustanovitelj, temveč tisti, ki je odločil o njihovem angažiranju, to je država. Enaka rešitev je za področje gasilstva že uveljavljena v petem odstavku 43. člena Zakona o gasilstvu (Uradni list RS, št. 113/05 – uradno prečiščeno besedilo, 23/19, 189/20 – ZFRO in 39/22) s predlagano rešitvijo pa se razširja na vse sile zaščite, reševanja in pomoči.  Poročanje o intervenciji določa Pravilnik o obveščanju in poročanju v sistemu varstva pred naravnimi in drugimi nesrečami (Uradni list RS, št. [26/08](http://www.uradni-list.si/1/objava.jsp?sop=2008-01-0986), [28/12](http://www.uradni-list.si/1/objava.jsp?sop=2012-01-1182) in [42/12](http://www.uradni-list.si/1/objava.jsp?sop=2012-01-1738)) in je naloga vodje intervencije ter velja za vse intervencije na področju zaščite, reševanja in pomoči. Ob aktiviranem državnem načrtu, predvsem zaradi povračila intervencijskih stroškov vključenim silam za zaščito, reševanje in pomoč, poročilo o intervenciji pripravi Uprava Republike Slovenije za zaščito in reševanje, na podlagi analize intervencije in poročil posameznih vključenih sil za zaščito, reševanje in pomoč. Pri pripravi in izvedbi analize in izdelavi poročila se smiselno uporablja 25. in 26. člen Pravilnika o vajah na področju varstva pred naravnimi in drugimi nesrečami (Uradni list RS, št. [104/08](http://www.uradni-list.si/1/objava.jsp?sop=2008-01-4426)). Poročilo o intervenciji se pripravi na zahtevo ali na podlagi sklepa vlade.  Z drugim odstavkom se vzpostavlja podlago, da se Vlada Republike Slovenije na podlagi poročila o intervenciji, najkasneje v dveh mesecih, lahko odloči, ali se društvom in drugim nevladnim organizacijam, ki so sodelovale pri intervenciji na podlagi aktiviranega državnega načrta zaščite in reševanja oziroma na podlagi odločitve poveljnika Civilne zaščite Republike Slovenije nameni finančna sredstva za dodatno opremljenost in izboljšanje delovanja v višini odstotka od zadnje objavljene povprečne mesečne bruto plače v Republiki Sloveniji na prostovoljca, ki je sodeloval pri tej intervenciji, dnevno, in sicer do 3% povprečne plače za opravljanje dela do 8 ur in do 5% povprečne plače za opravljanje dela nad 8 ur. Višina zneska se določi glede na vrsto nesreče upoštevajoč zlasti obseg nesreče, obseg vključenosti sil zaščite reševanja in pomoči, trajanje intervencije, zahtevnost intervencije in pogoje, v katerih je potekala intervencija ter skladno s proračunskimi možnostmi, okvir zneska pa se določa z zakonom. Navedena višina sredstev po mnenju predlagatelja pomeni ustrezno odmero za angažiranje društev in nevladnih organizacij pri najzahtevnejših in najbolj obsežnih intervencijah na področju zaščite, reševanja in pomoči.  **K 2. členu**  Določa se razmerje med petim odstavkom 43. člena Zakona o gasilstvu (Uradni list RS, št. 113/05 – uradno prečiščeno besedilo, 23/19, 189/20 – ZFRO in 39/22; v nadaljevanju: ZGas), in sicer v primerih, ko je intervencija izvršena na podlagi državnega načrta zaščite in reševanja oziroma na podlagi odločitve poveljnika Civilne zaščite Republike Slovenije, se določba petega odstavka 43. člena ZGas ne uporablja. Določba pa ne posega v tisti del petega odstavka 43. ZGas, ki se nanaša na ukrepanje na podlagi regijskih načrtov zaščite in reševanja oziroma regijskih poveljnikov Civilne zaščite.  **K 3. členu**  Določa se veljavnost zakona za nazaj, da bodo finančna sredstva za izboljšanje opremljenosti in usposabljanja lahko prejela tudi društva in nevladne organizacije, katerih prostovoljci so sodelovali pri obvladovanju velikega požara v naravnem okolju na Goriškem Krasu julija 2022 in drugih morebitnih nesreč skladno s prvim odstavkom novega, 116.a člena od 1. julija dalje do uveljavitve tega zakona.  **K 4. členu**  Določa se, da do spremembe sistemske zakonodaje na tem področju, do ureditve v zakonu, ki ureja obdavčitev dohodkov pravnih oseb ter zakona o dohodnini, za prostovoljna društva po prvi alineji drugega odstavka 59. člena Zakona o davku od dohodkov pravnih oseb (Uradni list RS, št. 117/06, 56/08, 76/08, 5/09, 96/09, 110/09 – ZDavP-2B, 43/10, 59/11, 24/12, 30/12, 94/12, 81/13, 50/14, 23/15, 82/15, 68/16, 69/17, 79/18, 66/19 in 172/21) za namene uveljavljanja zmanjšanja davčne osnove po tej alineji, štejejo tudi druge nevladne organizacije, ki delujejo na področju zaščite, reševanja in pomoči.  **K 5. členu**  Določa se začetek veljavnosti zakona, in sicer naslednji dan po objavi v Uradnem listu Republike Slovenije, kar bo omogočilo, da se z zakonom predvidene aktivnosti za povračilo stroškov društvom in nevladnim organizacijam, ki so sodelovale v intervenciji ob požaru v naravnem okolju na Goriškem Krasu v juliju 2022, začnejo čimprej. Prav tako bo s tem omogočeno, da vlada odloči o zagotovitvi dodatnih sredstev navedenim društvom in nevladnim organizacijam za dodatno opremljenost in izboljšanje njihovega delovanja |
| IV. BESEDILO ČLENOV, KI SE SPREMINJAJO |
| / |
| V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU |
| Predlaga se sprejem zakona po nujnem postopku, skladno s 143. členom Poslovnika državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17, 46/20, 105/21 – odl. US in 111/21). Sprejem zakona je nujen, da se čimprej za vse reševalne sestave uredi povračilo stroškov, ki nastajajo ob sodelovanju na intervencijah, ko je zaradi obsega naravne nesreče aktiviran državni načrt zaščite in reševanja. Zaradi obsega intervencije ob največjem požaru v naravnem okolju v samostojni Sloveniji na Goriškem Krasu je treba zagotoviti čimprejšnjo zanovitev reševalne opreme društev in nevladnih organizacij, ki so sodelovali na intervenciji ter jim povrniti nastale stroške, saj bo le na ta način zagotovljena njihova operativnost za ukrepanje ob naravnih in drugih nesrečah, kar bo zagotovilo ustrezno varnost v državi v podobnih primerih. Hkrati pa bo z dodatnimi sredstvi, ki jih predvideva zakon, zagotovljena dodatna opremljenost in izboljšanje delovanja.. |
| VI. PRILOGE |
| * MSP-test. |